钦定古今图书集成/理学汇编/字学典/第088卷 > 曾棨西墅集 > 《论学书》
## 钦定古今图书集成/理学汇编/字学典/第088卷 > 曾棨西墅集 > 《论学书》

惟晋、唐以书名家者，不可胜计，虽体制不同，而规矩
绳墨初不异也。近时学者徒见其已然之迹，临锺、王
者曰“我师晋”，临欧、虞者曰“我师唐。”非惟学者偃然当
之，见之者亦从而曰：“彼诚晋也，诚唐也。”噫！是徒髣髴
其体制之似，而不求其规矩绳墨，良可叹哉！大抵作
书须结体平正，下笔有源，然后伸之以变化，鼓之以
奇崛，则任心随意，皆合规矩矣。且夫书法之妙，非可
言传。昔人有见担夫争道，闻鼓吹，观舞剑，而造神妙，
以至听江声，见蛇斗，而笔法进者。此岂拘拘于临写
之勤哉！